Zagreb, 10. ožujka 2016.g.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa ( „Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Roberta Pauletića, zamjenika ministra turizma, za davanjem mišljenja Povjerenstva,** na 131. sjednici održanoj dana 10. ožujka 2016.g., daje sljedeće:

**MIŠLJENJE**

1. **Dužnosnik Robert Pauletić, zamjenik ministra turizma, može postati vlasnik udjela u trgovačkim društvima SONESTA d.o.o., Zagreb i SFINGA ART d.o.o., Zagreb. Nakon stjecanja vlasništva dužnosnik je na temelju članka 16. stavka 1. ZSSI-a, dužan za vrijeme obnašanja dužnosti upravljačka prava nad udjelima u vlasništvu trgovačkih društava, prenijeti na drugu osobu ili na posebno tijelo, kao povjerenika.**
2. **Na temelju članka 14. stavka 1., u vezi sa člankom 20. stavkom 3. ZSSI-a, dužnosnik ne može za vrijeme obnašanja dužnosti, kao niti dvanaest mjeseci nakon prestanka obnašanja dužnosti, biti članom uprave trgovačkih društava pa tako ne može obavljati ni funkciju direktora trgovačkog društva SONESTA d.o.o.**
3. **Na temelju članka 13. stavku 3. ZSSI-a, dužnosnik može stjecati prihode po osnovi autorskih i drugih prva intelektualnog vlasništva obavljanjem poslova za časopis „Kviskoteka“. Na temelju članka 13. stavka 4. ZSSI-a dužnosnik je dužan prijaviti prihode koje ostvaruje obavljanjem navedene djelatnosti u izvješću o imovinskom stanju dužnosnika istekom godine u kojoj su prihodi nastali.**
4. **Na temelju članka 8. ZSSI-a, dužnosnik je dužan prijaviti stjecanje udjela u vlasništvu trgovačkih društva u izvješću o imovinskom stanju, kao i prihode koje na temelju vlasništva ostvaruje.**

Obrazloženje

Zahtjev za davanjem mišljenja Povjerenstva podnio je Robert Pauletić, zamjenik ministra turizma.

U knjigama ulazne pošte zahtjev je zaprimljen pod poslovnim brojem 711-U-1715-M-72/16-01-4, dana 1. ožujka 2016.g., povodom kojeg se vodi predmet broj M-72/16.

Člankom 3. stavkom 1. podstavkom 6. ZSSI-a propisano je da su zamjenici ministra dužnosnici u smislu navedenog Zakona. Stoga je dužnosnik Robert Pauletić, povodom obnašanja dužnosti zamjenika ministra turizma, obvezan postupati sukladno odredbama ZSSI. Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik navodi da je imenovan zamjenikom ministra turizma na sjednici Vlade Republike Hrvatske 25. veljače 2016.g. Dužnosnik nadalje navodi da sukladno sporazumu članova obitelji, ima namjeru od svoje majke Fany Pauletić steći udjele u vlasništvu dvaju trgovačkih društava i to 92,5 % udjela u temeljnom kapitalu trgovačkog društva SONESTA d.o.o. iz Zagreba te 100 % udjela u temeljnom kapitalu trgovačkog društva SFINGA ART d.o.o. iz Zagreba. Dužnosnik napominje da je u trenutku podnošenja zahtjeva u radnom odnosu u trgovačkom društvu SONESTA d.o.o., te od Povjerenstva traži mišljenje postoje li zapreke u smislu odredbi ZSSI-a da od svoje majke stekne udjele u vlasništvu trgovačkih društava uz uvjetom da po stjecanju udjela upravljačka prava koja proizlaze iz udjela u vlasništvu trgovačkih društava prenese na povjerenika.

Dužnosnik nadalje navodi da je godinama, sve do imenovanja na dužnost zamjenika ministra turizma bio glavni urednik enigmatskog časopisa "Kviskoteka" te da je ujedno za isti časopis obavljao i autorske poslove za što je primao novčanu naknadu u obliku autorskog honorara, stoga traži mišljenje Povjerenstva postoje li zapreke u smislu odredbi ZSSI-a da istovremeno uz obnašanje navedene dužnosti, povremeno obavlja autorski rad za navedeni časopis te da mu za isti bude isplaćena novčana naknada. Dužnosnik navodi da će za časopis obavljati samo autorske poslove, povremeno, u slobodno vrijeme.

Uvidom u priopćenje sa zatvorenog dijela 5. sjednice Vlade Republike Hrvatske od 25. veljače 2016.g., objavljeno na službenim internetskim stranicama Vlade Republike Hrvatske (https://vlada.gov.hr) Povjerenstvo je utvrdilo da je na Robert Pauletić imenovan zamjenikom ministra turizma.

Uvidom u izvadak iz sudskog registra Trgovačkog suda u Zagrebu, Povjerenstvo je utvrdilo da je pod matičnim brojem subjekta 080208699 upisano trgovačko društvo SONESTA d.o.o., sa sjedištem na adresi u Zagrebu, Britanski trg 8 i s pravnim oblikom ustrojstva društva s ograničenom odgovornošću. Kao jedan od dvoje članova toga trgovačkog društva upisana je Fany Pauletić. Kao direktor (jedini član uprave) upisan je Robert Pauletić iz Splita

Uvidom u izvadak iz sudskog registra Trgovačkog suda u Zagrebu, Povjerenstvo je utvrdilo da je pod matičnim brojem subjekta 080751978 upisano trgovačko društvo SFINGA ART d.o.o., sa sjedištem na adresi u Zagrebu, Kustošijanska 8 i s pravnim oblikom ustrojstva društva s ograničenom odgovornošću. Kao jedini osnivač i član navedenog trgovačkog društva upisana je Fany Pauletić.

Člankom 16. stavkom 1. ZSSI-a propisano je da dužnosnik koji ima 0,5% i više dionica, odnosno udjela u vlasništvu (temeljnom kapitalu) trgovačkog društva za vrijeme obnašanja javne dužnosti mora prenijeti svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. istog Zakona ili na posebno tijelo, odnosno na povjerenika koji će glede ostvarivanja članskih prava i udjela u društvu djelovati u svoje ime, a za račun dužnosnika. Odredbama ZSSI-a nije propisana zapreka stjecanja vlasništva u trgovačkim društvima, već se propisane zabrane i ograničenja odnose na ostvarivanje upravljačkih prava u skupštini trgovačkog društva za vrijeme obnašanja javne dužnosti. Povjerenstvo napominje da je člankom 16. stavkom 4. ZSSI-a propisano da za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, dužnosnik ne smije davati obavijesti, upute, naloge ili na drugi način biti u vezi s povjerenikom te time utjecati na ostvarivanje prava i ispunjavanje obveza koji proizlaze iz članskih prava u trgovačkim društvima. Dužnosnik ima pravo da ga se jedanput godišnje obavještava o stanju trgovačkih društava u kojima ima udjele.

S obzirom na okolnost da je dužnosnik upisan u sudskom registru kao direktor trgovačkog društva SONESTA d.o.o., Povjerenstvo ističe da je člankom 14. stavkom 1. ZSSI-a propisano da dužnosnici ne mogu biti članovi upravnih tijela i nadzornih odbora trgovačkih društava. Člankom 20. stavkom 3. ZSSI-a, propisano je da obveze koje za dužnosnika proizlaze iz članka 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti. Dužnosniku se stoga ukazuje da je povodom stupanja na dužnost zamjenika ministra turizma dužan razriješiti se od obavljanja funkcije direktora navedenog trgovačkog društva.

Povjerenstvo smatra potrebnim ukazati dužnosniku da odredbe Zakona o trgovačkim društvima („Narodne novine“ 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13.) propisuju jasnu razliku između obavljanja funkcije člana uprave, odnosno funkcije direktora u društvu s ograničenom odgovornošću i članskih prava upravljanja na temelju udjela u vlasništvu istog trgovačkog društva. Stoga prijenosom upravljačkih prava koja proizlaze iz udjela u vlasništvu (temeljnom kapitalu) u trgovačkom društvu nije istovremeno razriješena povreda članka 14. stavka 1. ZSSI-a koja proizlazi iz obavljanja funkcije člana uprave odnosno direktora trgovačkog društva. S obzirom da je navedenom odredbom propisano i da dužnosnici ne mogu obavljati poslove upravljanja u poslovnim subjektima, ukazuje se dužnosniku da u trgovačkim društvima za vrijeme obnašanja javne dužnosti kao niti u razdoblju od 12 mjeseci od dana prestanka obnašanja javne dužnosti ne bi mogao obavljati niti funkciju prokurista.

Člankom 13. stavkom 3. ZSSI-a propisano je da odobrenje Povjerenstva nije potrebno, između ostalog, za stjecanje prihoda po osnovi autorskih i sličnih prava intelektualnog vlasništva. Stavkom 4. istog članka propisano je da su dužnosnici obvezni prijaviti Povjerenstvu prihode koje ostvaruju obavljanjem dopuštenih djelatnosti

Naposljetku, Povjerenstvo ističe da je člankom 8. stavkom 1. ZSSI-a propisano da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Sukladno stavku 2. istog članka Zakona, ako je tijekom obnašanja javne dužnosti došlo do bitne promjene glede imovinskog stanja dužnosnici su dužni o tome podnijeti izvješće Povjerenstvu istekom godine u kojoj je promjena nastupila. Na temelju članka 8. stavka 7. podstavka 4. ZSSI-a, podaci o stečenoj imovini obuhvaćaju podatke o udjelima u vlasništvu drugih poslovnih subjekata, a na temelju podstavka 7. istog stavka, podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

U cilju edukacije dužnosnika u pitanjima sukoba interesa ukazuje se dužnosniku da je člankom 17. stavkom 1. ZSSI-a propisano da trgovačka društva u kojima dužnosnik ima više od 0,5% udjela u vlasništvu (temeljnom kapitalu) ne može stupati u poslovne odnose s tijelom vlasti u kojem dužnosnik obnaša javnu dužnost niti smiju biti član zajednice ponuditelja ili podisporučitelj u tom poslovnom odnosu. Poslovni odnos koji je sklopljen protivno navedenog zabrani je ništetan. Navedena zabrana obvezuje i u razdoblju od 12 mjeseci od dana prestanka obnašanja javne dužnosti.

PREDSJEDNICA POVJERENSTVA

Dalija Orešković, dipl.iur.

Dostaviti:

1. Dužnosnik Robert Pauletić, Ministarstvo turizma
2. Objava na internetskoj stranici Povjerenstva
3. Pismohrana